钦定古今图书集成/方舆汇编/职方典/第1110卷 > 寺观附
## 钦定古今图书集成/方舆汇编/职方典/第1110卷 > 寺观附

本府。〈台湾县附郭。〉

海会寺　，康熙二十九年，建在府治北六里许。旧为郑氏别馆。荡平之后，总镇王《化行》、台厦道王效宗因其故址，建为寺宇。佛像最胜，住僧云集焉。

观音宫　：在府治镇北坊。前后泥金色相，左右塑十八罗汉，俗呼为“观音亭” ，相传最远。康熙三十二年，后堂重建。

天妃宫　：在府治镇北坊赤嵌城。康熙二十三年台湾底定，神有效灵，靖海将军侯施琅同诸镇捐俸鼎建。栋宇壮丽，后有禅室，付住持僧奉祀。

慈济宫　一在镇北坊，一在西定坊。

沙淘宫　在县西定坊。其神能为人驱除灾孽。滨海之地浪涌淘沙，故以名宫焉。

竹溪寺　：在府治东南数里许。其间林木苍郁，溪径迂回，最为胜景。良辰佳节，骚客游人多会于此。

梦蝶园　在府治社稷坛南数百步。先是漳人李茂春寓此，筑茅斋以寄放浪之情，扁曰“梦蝶” ；后易以陶瓦。清流修筑，日增胜概，改为准提庵。弥陀室　在县东。庭宇幽静，佛像庄严。傍植槟篁，名花芬馥，可供游咏。

广慈庵　在县东安坊。康熙三十一年，僧募建。环植修竹刺桐，俯临沙流，前对小峰，亦幽静处也。

准提阁　在广慈庵前

黄。庵　在海会寺南数里。壬申年，灾于火。癸酉，僧继成募缘重建。

凤山县

天妃宫　在安平镇渡口。

慈济宫　一在安平镇、一在土墼埕。

崑沙宫　在县《土墼》埕。

水仙宫　在县安平镇

诸罗县

天妃宫　在东、西卫二澳间。前有案山，澳中安澜，可泊百馀艘。神尤赫濯焉。

龙湖岩庵　在县开化里，陈永华建。环庵皆山也。前有潭，名“龙潭。” 潭之左右列植杨柳桃花。亭内碧莲浮水，苍桧摩空，又有青梅数株，众木茂荣，晚山入画，真岩居胜景，幽僻之上方也。